Document ID: /roh_data/filtered/Bilingualer_Corpus4.jsonl.gz/1622

LAS SCHEFFAS ED ILS SCHEFS DA LAS REGENZAS DA LA ARGE ALP SA SCUNTRAN A FLEM A LUR 40. CONFERENZA PLENARA

Ils temas centrals èn la politica d'energia, las tecnologias da communicaziun ed ils animals da rapina gronds

La politica d'energia e la politica d'infrastructura stattan en il center da la 40avla conferenza plenara da las scheffas e dals schefs da las regenzas da la cuminanza da lavur da las regiuns alpinas (ARGE ALP) dals 18/19 da zercladur a Flem. Spetgads vegnan represchentantas e represchentants illusters da las regenzas dals stadis da la ARGE ALP. Cun la conferenza da las scheffas e dals schefs da las regenzas va a fin l'onn presidial dal Grischun ed il presidi vegn surdà a la provinza autonoma Bulsaun-Tirol dal sid.

Il presidi da la conferenza da las scheffas e dals schefs da las regenzas da la ARGE ALP a Flem ha il cusseglier guvernativ grischun Martin Schmid. Sco participants da las provinzas autonomas talianas Bulsaun-Tirol dal sid e Trento vegnan il guvernatur Luis Durnwalder ed il president da la regenza Lorenzo Dellai. Da l'Austria sa participeschan il guvernatur dal Vorarlberg Herbert Sausgruber, il schef da l'uffizi da la regenza da Salzburg Heinrich Christian Marckhgott sco er il viceguvernatur dal Tirol Anton Steixner. Il stadi liber tudestg da la Baviera vegn represchentà dal sutdirectur dal ministeri Jörg Vogel e dals chantuns svizzers Son Gagl e Tessin vegnan spetgads ils cussegliers guvernativs Willi Haag e Marco Borradori.

Planisà resoluziuns davart la politica d'energia e davart la politica d'infrastructura

A la conferenza da las scheffas e dals schefs da las regenzas vegn la ARGE ALP a tractar sco temas politics centrals las dumondas d'energia ch'èn impurtantas per il territori alpin sco er il provediment cun tecnologias modernas da l'infurmaziun e da la communicaziun. Per tuts dus secturs tematics duain vegnir deliberadas resoluziuns. En il sboz da resoluziun davart la politica d'energia insista la ARGE ALP che la forza idraulica sco energia regenerabla la pli impurtanta duai vegnir promovida e meglierada en sia effizienza, nua che quai è raschunaivel dal puntg da vista economic ed ecologic. Ultra da quai cuntegna il sboz da resoluziun in appel da la ARGE ALP a las regenzas naziunalas ed a la UE d'integrar las finamiras a lunga vista da la societad da 2000 watts en lur programs e da las realisar.

En il sectur da la politica d'infrastructura pretenda la ARGE ALP tenor il sboz da resoluziun da cumplettar ad ura, dapertut, en moda persistenta e segira l'infrastructura per las tecnologias modernas d'infurmaziun e da communicaziun en il territori alpin. Per che er las regiuns alpinas possian profitar da las schanzas da las tecnologias modernas, sto - gist en regiuns periferas - vegnir impedida ina spartiziun digitala en territoris che han in provediment suffizient ed en territoris che han in provediment betg suffizient.

Animals da rapina gronds en las Alps

Sco ulteriur tema central vegn preschentà a la conferenza er il project "Animals da rapina gronds en las Alps". Quest project ch'è vegnì lantschà dal Grischun sa fatschenta cun l'urs, cun il luf u cun il luf-tscherver - animals da rapina gronds ch'eran ina giada da chasa en las regiuns alpinas. Prendì en mira vegn ina collavuraziun transcunfinala en il senn d'in barat d'experientschas sin plaun professiunal. Ils animals da rapina gronds che vivan en libertad sa derasan pli e pli fitg. Pertutgads da questa derasaziun n'èn numnadamain betg mo quels stadis che promovan lur domiciliaziun. Anzi, sche las populaziuns creschan, bandunan singuls animals baud u tard quests territoris ed emigreschan en pajais vischins. Ina collavuraziun dals pajais da las Alps en quest sectur è pervia da quai impurtanta, betg sco ultim er per evitar conflicts.

La ARGE ALP lantscha divers projects novs

Per promover il contact tranter las burgaisas ed ils burgais lantscha e sa participescha la ARGE ALP a differents projects internaziunals. Per mauns da la conferenza da las scheffas e dals schefs da las regenzas ha la giunta directiva inoltrà en tut indesch projects novs. Tranter quels sa chattan ils projects ch'èn vegnids inoltrads dal Tirol dal sid "Project da giuvenils respect, confidenza e speranza", "Carburants alternativs en il territori alpin", "L'avertura d'areals d'abitadi champesters en il territori alpin", "Gruppa da lavur neuroreabilitaziun" sco er il project "Brain drain en ils pajais da la ARGE ALP". Ultra da quai vul la ARGE ALP introducir in "Barat per emprender linguas per scolaras e per scolars dal stgalim superiur secundar" sco er collavurar tar la "Academia europeica da talents a Lindau".

Tar ils novs projects tutgan plinavant la "Dieta speziala davart documents digitals en ils archivs dal territori alpin" ed il project "Alp house - cultura architectonica alpina ed ecologia". L'intent da quest project è quel da sviluppar vinavant las cumpetenzas da manaschis da mastergn locals per sanar edifizis vegls ed abitadis alpins resguardond l'effizienza energetica. La finala ston ils schefs da las regenzas decider davart ils projects "Ecologia ed economia en il guaud da protecziun" e "Lavur ed economia cun persunas immigradas en il territori alpin". La ARGE ALP vul er cuntinuar ils proxims onns cun il project da sport per giuvenils che vegn tgirà dal Grischun. A las concurrenzas da sport transcunfinalas en set disciplinas èn sa participads passa 1500 giuvenils l'onn 2007/2008.

Surdada dal premi da la ARGE ALP e midada dal presidi

La ARGE ALP ha mess in accent frestg e stgaffì ina vischinanza a las burgaisas ed als burgais publitgond il premi da la ARGE ALP 2009. Da 112 contribuziuns ha ina giuria dad 11 expertas ed experts tschernì trais titularas e titulars sco er in titular per il premi da giuventetgna. A la conferenza da las scheffas e dals schefs da las regenzas vegnan ussa communitgads las victuras ed ils victurs. Questa concurrenza è vegnida publitgada il december passà sco premi da musica e duai dar ina vusch a la giuventetgna.

Cun la conferenza da las scheffas e dals schefs da las regenzas va a fin l'onn presidial dal Grischun. Il cusseglier guvernativ Martin Schmid vegn a surdar il presidi a Luis Durnwalder, guvernatur da la provinza autonoma Bulsaun-Tirol dal sid. La ARGE ALP, ch'è vegnida fundada l'onn 1972, è stada en tut l'Europa l'emprima uniun cumparegliabla d'unitads statalas ed autonomas sin in plaun sut ils stadis naziunals e federals. Cun ina collavuraziun transcunfinala ha la ARGE ALP la finamira da tractar ils interess cuminaivels da ses commembers, cunzunt en il sectur cultural, social, economic ed ecologic. La ARGE ALP vul er svegliar la conscienza per la responsabladad cuminaivla per il spazi da viver alpin, promover ils contacts tranter las abitantas ed ils abitants dal territori alpin, rinforzar la posiziun dals stadis, da las regiuns, da las provinzas e dals chantuns e contribuir - ensemen cun autras instituziuns - ina part a la collavuraziun en l'Europa.

Ulteriuras infurmaziuns:

Ina survista dals projects da la ARGE ALP po vegnir chargiada giu

qua .

www.argealp.org

Infurmaziuns:

- cusseglier guvernativ dr. Martin Schmid, parsura da la ARGE ALP, tel. 081 257 32 01

Gremi: chanzlia chantunala dal Grischun

Funtauna: rg chanzlia chantunala dal Grischun

10.06.2009